Diego González Rivas

Diego González Rivas, nado na Coruña en 1974, é un cirurxián galego, considerado un dos mellores do mundo na súa especialidade. É o creador dunha técnica de cirurxía torácica videoasistida minimamente invasiva que opera cunha única incisión.

 Traxectoria 

 Primeiros anos 
Fillo dunha enfermeira, na súa xuventude xogou ao hóckey a patíns, deporte que comezou a practicar no colexio Obradoiro. Posteriormente xogou na escola da Leyma, onde tivo como adestrador a un dos mellores xogadores de todos os tempos, Daniel Martinazzo, e máis tarde formou parte da canteira do Liceo da Coruña ata os 14 anos.

 Formación e carreira profesional 
Licenciouse en Medicina e Cirurxía na Universidade de Santiago e formouse en Cirurxía Torácica e Transplante de Pulmón no Hospital Universitario da Coruña, no que traballa. Tamén é cirurxián no Hospital San Rafael, sendo o creador da Unidade de Cirurxía Torácica Minimamente Invasiva (UCTMI), e no centro médico HM Modelo. É ademais o creador e actual director do programa de adestramento videotorascópico no Hospital Pulmonar de Shanghai, na China, o centro torácico máis grande do mundo.

Comezou a realizar cirurxías minimamente invasivas para reseccións anatómicas no ano 2007, despois de aprender a técnica no Cedars Sinai dos Ánxeles co doutor Rob Mckenna. Máis tarde aprendeu a técnica do dobre porto en Duke, Carolina do Norte, co doutor Thomas Anthony D'Amico, e finalmente revolucionou a técnica desenvolvendo a cirurxía pulmonar cunha única incisión.

Desde 2018 traballa no sistema robótico uniportal subxifoideo (Sistema robótico Da Vinci) realizando as primeiras lobectomías e timectomías do mundo nos Estados Unidos de América.

 Adhesións 
Foi coordinador do comité de congresos da Sociedade Española de Cirurxía Torácica, colabora coa Sociedade Europea e a Sociedade Internacional de Cirurxía Cardiotorácica Minimamente Invasiva. É membro de varias sociedades científicas e colabora coa American Association of Thoracic Sergery e ten publicacións en revistas especializadas.

 Honras 
Está considerado o cirurxián que ten operado en máis países (120) e cidades do mundo.

Foi finalista no premio Princesa de Asturias en 2018 e de 2014 a 2018 foi Premio Top Doctors. O Goberno chinés concedeulle o Premio Nacional de Ciencias e Tecnoloxía na categoría de Innovación e Técnicas Punteiras, o primeiro estranxeiro en recibilo.

Doutor Honoris Causa polla Universidade Miguel Hernández de Elche en 2025.

 Nos medios 
O libro Imposible es nada de Elena Pita recolle o traballo deste prestixioso médico na súa loita contra o cancro e a dor.

A Fundación María José Jove estreou en abril de 2021 o documental Operation beyond the borders que narra a viaxe a Gaza para operar durante a pandemia do coronavirus COVID-19 e formar médicos in situ na técnica Uniportal Vats.

Movistar Plus+ e a Televisión de Galicia emitiron en 2024 a serie Curando o mundo, seguindo ao cirurxián coruñés por diversos países de África, Europa e Asia pondo en práctica a súa técnica CTMI. A serie está dispoñíbel na plataforma AGalega.gal.

En setembro e 2024 foi entrevistado no programa La Revuelta de TVE por David Broncano, quen fora operado por Diego González Rivas.

 Notas 

 Véxase tamén 

 Ligazóns externas 

 Páxina web
 Canle YouTube

Categoría:Nados na Coruña
Categoría:Nados en 1974
Categoría:Médicos da Coruña
Categoría:Cirurxiáns de Galicia
Categoría:Alumnos da Universidade de Santiago de Compostela
Categoría:Personalidades de Galicia sen imaxes